Deň otvorených dverí sa blíži a Slovenské národné divadlo ho podporuje aj selfie kampaňou hviezd a ich fanúšikov. Pozrite si ju. Slovenské národné divadlo má novú kampaň, ktorou chce upozorniť na septembrový Deň otvorených dverí.
Kampaň potrvá päť týždňov až do DOD a objaví sa v printe, outdoore a na webe. Vznikla celá interne, vytvorilo ju Centrum marketingu Slovenského národného divadla. Hlavným motívom je selfie hviezd divadla s fanúšikmi. Herci činohry, sólisti opery a sólisti baletu si urobili selfie so svojimi fanúšikmi a tie používa divadlo v kampani.
Za SND sa do reklamy dostali Martin Malachovský, Orazio Di Bella, Emília Vášáryová, Ján Koleník, Andrea Vizvári, Kristína Luptáková, Andrej Szabo, Petra Vajdová a Daniel Čapkovič, z radov fanúšikov Viera Drgoňová, Ivan Huszár a Nikola Olšovská. Fanúšikov vybralo divadlo na základe výzvy na svojom Facebooku.
Deň otvorených dverí v SND sa uskutoční v sobotu 13. septembra v novej budove divadla na Pribinovej ulici.
Riaditeľ Centra marketingu SND Daniel Rabina: "Neformálne stretnutia divákov s hercami, so spevákmi či s tanečníkmi bývajú pre návštevníkov DOD veľmi atraktívne. Z toho dôvodu sme kampaň tematicky kreovali v duchu myšlienky "Stretni svojich divadelných priateľov". Chceli sme, aby kampaň pôsobila prirodzene, preto sme do nej prostredníctvom facebooku oslovili reálnych fanúšikov SND. Realizáciou kampane v priestoroch, ako je sála Činohry SND, maskérňa či priestor pred novou budovou, sme sa pokúsili zvýrazniť nenútenú atmosféru diania v SND počas Dňa otvorených dverí."
Making of - ako selfies vznikali